**NOTA INFORMATIVĂ**

Proiectul Hotărîrii Guvernului cu privire la aprobarea conceptului Sistemului informatic de gestionare și eliberare a actelor permisive și a Planului de acțiuni pentru optimizarea actelor permisive și implementarea soluțiilor de ghișeu unic vine în suportul realizării obiectivelor din prioritatea “Business: cu reguli clare de joc” din cadrul Strategiei naţionale de dezvoltare „Moldova 2020”, aprobată prin Legea nr. 166 din  11 iulie 2012 și a obiectivelor din Strategia reformei cadrului de reglementare a activităţii de întreprinzător pentru anii 2013-2020, aprobată prin Hotărârea Guvernului nr.1021 din 16 decembrie 2013, care prevăd eliberarea a cel puţin 30% din volumul total al actelor permisive în baza ghișeului unic până în 2017 și reducerea cu 40%, până în 2020, a numărului actelor permisive și a costului acestora.

În același sens, prin Dispoziția Prim-ministrului nr. 28-d din 10 martie 2016, se prevede elaborarea și prezentarea pînă la 15 aprilie 2016, a proiectului hotărîrii de Guvern cu privire la aprobarea conceptului Sistemului informatic de gestionare și eliberare a actelor permisive și a Planului de acțiuni pentru optimizarea actelor permisive și implementarea soluțiilor de ghișeu unic.

Cu suportul Proiectului Băncii Mondiale “Ameliorarea Competitivității II” a fost efectuat un studiu cu privire la fezabilitatea introducerii soluţiilor de ghişeu unic pentru actele permisive. Studiul a cuprins două componente majore:

* analiza şi prioritizarea actelor permisive;
* analiza fezabilităţii creării ghişeului unic.

În scopul identificării listei actelor permisive, au fost elaborate și expediate chestionare autorităților publice emitente de acte permisive, precum și au fost studiate actele normative și studiile relevante. Au fost identificate și analizate 416 acte permisive, inclusiv:

* 293 acte prevăzute de Legea nr.160 din 22 iulie 2011 privind reglementarea prin autorizare a activităţii de întreprinzător;
* 69 de acte permisive eliberate de autoritățile publice centrale care nu sunt incluse în Legea nr.160/2011;
* 46 de licențe;
* 8 acte permisive eliberate de autoritățile publice locale.

În baza metodologiei “Modelului Costului Standard”, au fost estimate costurile administrative pentru mediul de afaceri cauzate de actele permisive și identificate actele permisive cu cele mai mari costuri. Analiza actelor permisive a scos la iveală necorespunderea mai multor acte cu principiile de bază de reglementare a activității de întreprinzător.

Dispoziția Prim-ministrului nr. 28-d din 10 martie 2016 prevede:

* elaborarea propunerilor pentru reducerea numărului total de acte permisive și licențe cu cel puțin 25% din numărul lor actual;
* elaborarea propunerilor de modificare a cadrului normativ pentru aducerea actelor permisive în corespundere cu principiile de bază de reglementare a activității de întreprinzător și simplificării condițiilor și procedurilor de eliberare a acestora.

Din actele permisive care vor rămâne după revizuirea acestora conform acțiunilor menționate mai sus, vor fi selectate cele prioritare (care implică cele mai mari costuri administrative pentru întreprinzători), pentru care vor fi elaborate și promovate proiecte de modificări ale actelor normative pentru a le aduce în corespundere cu principiile de bază de reglementare a activității de întreprinzător. Pentru actele prioritare, în baza conceptului propus al Sistemului informatic de gestionare și eliberare a actelor permisive, vor fi elaborate soluții de ghișeu unic, conform Planului de acțiuni pentru optimizarea actelor permisive și implementarea soluțiilor de ghișeu unic.

În urma studiului s-a ajuns la concluzia că implementarea unui sistem informatic pentru gestiunea și eliberarea actelor permisive, cu acces la un număr mare de puncte de acces, inclusiv: computere, telefoane mobile, tablete și terminale publice, conectate la rețeaua Internet pot asigura o interacțiune transparentă între întreprinzători și autoritățile publice, indiferent de amplasarea acestora, ar fi cea mai bună soluție pentru o acoperire națională. Autoritățile emitente și anumite instituții cu un rol potențial de „front office” vor putea folosi sistemul pentru a permite solicitarea actelor permisive la distanță, efectuarea schimbului de documente și informații între instituțiile publice cu o participare minimă a solicitanților, iar după eliberarea acestora, actele vor putea fi accesate de către orice instituție publică care le solicită. Pentru solicitanții care nu au acces la Internet, rolul de „front office” poate fi îndeplinit de oficiile poștale, administrațiile autorităților publice locale și autoritățile emitente care ar putea servi drept „front office” pentru depunerea documentelor solicitate la eliberarea de acte permisive.

Sistemul va fi integrat cu serviciile guvernamentale comune, precum MPay, Msign, Mpass, Mconnect și va fi plasat pe Nourul Guvernamental (MCloud).

Se estimează că îmbunătățirile propuse pentru actele permisive și soluțiile de tipul ghișeului unic formulate în studiul elaborat cu suportul Băncii Mondiale, vor genera economii semnificative din punct de vedere al costurilor suportate de agenții economici. Economiile au fost evaluate pe baza metodologiei “Modelului Costului Standard”, care este un instrument special destinat evaluării impactului actelor permisive asupra agenților economici, din punct de vedere al costurilor și timpului alocat de solicitanți. Acest instrument este pe larg folosit de organizațiile guvernamentale și internaționale, cum ar fi IFC, Banca Mondială, Comisia UE. Evaluarea a relevat faptul că costurile administrative aferente actelor permisive suportate de agenții economici din Republica Moldova, care sunt costuri aferente efortului alocat de solicitant pentru a se conforma cu procedurile administrative, ajung la aproximativ 136 de milioane de lei pe an. Implementarea îmbunătățirilor propuse și a soluțiilor de tipul ghișeului unic ar putea, eventual, reduce costurile administrative cu până la 46%, ceea ce reprezintă până la 62 de milioane lei anual. În același timp, actele permisive generează anumite costuri indirecte, cum ar fi timpul de așteptare pentru obținerea de acte permisive, ceea ce se exprimă în aproximativ 1,4 milioane de zile pe an pentru actele permisive analizate. Reformele propuse ar putea reduce acest număr cu 400 mii de zile anual. Mai mult ca atât, eventualele beneficii pentru mediul de afaceri ar putea fi cu mult mai mari, deoarece prezenta analiză nu a acoperit costurile de conformare cu cerințele de reglementare, care ar putea fi semnificativ mai mari în comparație cu costurile administrative.